《书怀继元弟裕之韵四首 其一》
金朝·赵元

蓍龟不须问，我命只自知。多生堕宿业，世网缠绵之。

骅骝受羁堕，大笑跛鳖迟。跛鳖亦复笑，缩首甘自卑。

何必参漆园，物理本自齐。槟榔可消谷，志士常苦饥。

穆之万人雄，犹不免此讥。我懦更多病，区区欲何为。

钟鼎不可倖，藜藿分所宜。安能如黄蜂，为人填蜜脾。

清白傥少污，后人何所贻。初学悔大谬，篆刻工文辞。

年来厌酸咸，淡爱陶潜诗。爱诗固自佳，其如未忘机。

回头四十年，言动俱成非。谁能逐世利，日久常规规。

惟当种溪田，与子常相期。

作者简介：定襄人，字宜之，一名宜禄，号愚轩居士。幼举童子科。后调巩西簿，以眼病去官。有诗名。南渡后，往来洛西山中。